《次韵徐审知寄赠古句》
宋代·赵蕃

倦游历落三载中，重来触事多不同。
旧交云散隔山岳，在者一二莫我从。
新知喜获徐孺子，年少已有诸老风，
譬之宝剑虽尚伏，清夜往往舒长虹。
惟君家学故有宗，念我早日尝登龙。
周旋何止道畴昔，玷缺便拟相弥缝。
分携转眄且十日，梦寐尝若见德容。
要裁短章寄离阔，抒思苦穷无由丰。
新诗忽来堕我侧，句法沈稳字亦工。
寂寥此道几欲息，玄文纵在人非雄。
吾君嗜好乃如此，谁为冀北真群空。
我今百不一称意，顾赖交友忘终穷。
兹焉得君益足贺，自起酌酒浇块胸。
滔滔原从滥觞至，君其勿惮寻尺庸。
异时相见定刮目，敢作吴下旧阿蒙。
因君我亦事穮蔉，瘠卤要使成千钟。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。